钦定古今图书集成/明伦汇编/家范典/第047卷 > 《承袭立嫡议》北齐·刁柔
## 钦定古今图书集成/明伦汇编/家范典/第047卷 > 《承袭立嫡议》北齐·刁柔

柔除中书舍人，时议者以为“立五等爵邑，承袭者无嫡子立嫡孙，无嫡孙立嫡子弟，无嫡子弟立嫡子孙弟。” 柔以为“无嫡孙立嫡曾孙，不应立嫡子弟。”

议曰

柔案《礼》，立嫡以长，故谓长子为嫡子。嫡子死，以嫡子
之子为嫡孙死，则曾元亦然。然则嫡子之名，本为传
重，故《丧服》曰：“庶子不为长子三年，不继祖与祢也。”《礼
记公仪》：“仲子之丧，《檀弓》曰：‘何居我未之前，闻仲子舍
其孙而立其弟，何也’？”子服伯子曰：“仲子亦犹行古人
之道也。昔者文王舍伯邑考而立武王发，微子舍其
孙盾而立弟衍，仲子亦犹行古之道。”郑注曰：“仲子为
亲者讳耳。”立子非也。文王之立，武王权也。微子嫡子
死，立其弟衍，殷礼也。子游问诸孔子，孔子曰：“不立孙。”
注曰：“据《周礼》。”然则商以嫡子死，立嫡子之母弟；周以
嫡子死，立嫡子之子为嫡孙。故《春秋公羊》之义，“嫡子
有孙而死，质家亲亲，先立弟；文家尊尊，先立孙。”《丧服》
云：“为父后者，出母无服。”《小记》云：“祖父卒而后，为祖母
后者三年。”为出母无服者，丧者不祭故也。为祖母三
年者，大宗传重故也。今议以嫡子孙死，而立嫡子母
弟，嫡子母弟者则为父后矣。嫡子母弟，本非承嫡，以
无嫡故得为父后，则嫡孙之弟，理亦应得为父后。则
是父卒然后为祖后者服斩。既得为祖服斩，而不得
为传重者，未之闻也。若用商家亲亲之义，本不应嫡
子死而立嫡子孙，若从周家尊尊之文，岂宜舍其孙
而立其弟？或文或质，愚用惑焉。《小记》复云：“嫡妇不为
舅后者，则姑为之小功。”注云：谓夫有废疾他故，若死
无子，不受重者，小功庶妇之服。凡父母于子，舅姑于
妇，将不传重于嫡，及将所传重者，非嫡服之，皆如众
子庶妇也。言“死无子”者，谓绝世无子，非谓无嫡子。如
其有子，焉得云无后？夫虽废疾无子，妇犹以嫡为名，
嫡名既在，而欲废其子者，其如礼何？礼有损益，代相
沿革，必谓宗嫡可得而变者，则为后服斩，亦宜有因
而改。